Almennt er ekki talið að kuldakastið, sem nú gengur yfir stóran hluta landsins, hafi mikil áhrif á sauðburð. Spáð er hlýindum um helgina og þá geta bændur hleypt út kindum og lömbum. Jörð kemur vel undan vetri og því er ágæt beit fyrir lambféð.
Hvít jörð hefur blasað við í morgunsárið síðustu daga hjá íbúum á Vestfjörðum, Norðurlandi og Austurlandi. Enda er kalt í veðri og gengur á með éljum. Sauðburður er hafinn um allt land og þá vilja bændur helst hleypa kindum og lömbum út undir bert loft. En það er ekki hægt í þessum kulda. Sæþór Gunnsteinsson, bóndi í Presthavammi í Aðaldal, hefur samt ekki teljandi áhyggjur þó öll lömb séu enn á húsi.
Nei ég held ekki, ekki eins og þetta virðist líta út hér í Aðaldal allavegana. Hér hefur ekki fest niður snjó og þetta hret kemur á heppilegum tíma.
Já, enn er ekki það margt borið og því ennþá ágætt pláss í fjárhúsunum.
Hvað er mikið borið hjá þér og hvað ertu með stórt bú? Þetta er rétt um 400 og það eru bornar núna eitthvað rúmlega 80. Þetta er að fara á gulla ferð núna bara á þessum sólarhring.
Það er spáð hlýnandi veðri á sunnudag og þá segir Sæþór að bændur fari almennt að setja lambféð út. Og túnin komi vel undan vetri.
Það er allt þurrt og tún byrjuð að grænka og það er allt betra en bleytan, þannig að ég er bjartsýnn. Jörðin kemur þá vel undan vetri og það fer að spretta snemma haldið þið? Já hún virðist gera það. Við vorum margir smeykir, hún var náttúrulega snjólaus í vetur, um að það yrði mikið frost í jörðu. En það virðist bara ekki vera, þetta virðist bara vera á frekar góðum stað.
Kuldakastið sem nú gengur yfir stóran hluta landsins hefur enn ekki haft teljandi áhrif á sauðburð. Það spáir hlýindum um helgina og þá geta bændur létt af álagi í fjárhúsum og hleypt út kindum og lömbum.